Negativni demografski trendovi u Istočnoj Europi ugrozit će ekonomski razvoj regije
Slovenija i Hrvatska imat će najveći postotak stanovništva preko 65 godina u Istočnoj Europi. Mnoge od bivših komunističkih zemalja već
U svom najnovijem izvještaju, Svjetska banka predviđa da će do 2025. godine istočno-europske zemlje i bivše sovjetske republike imati značajno smanjenu i stariju populaciju. Svjetska banka upozorava da će trend sve starijeg stanovništva dovesti do ozbiljnih ekonomskih posljedica ukoliko se ne usvoje hitne reforme. Svjetska banka procjenjuje da će se u manje od dva desetljeća populacija Istočne Europe i bivšeg Sovjetskog Saveza smanjiti za 24 milijuna ljudi. Pretpostavlja se da će Rusija izgubiti 17 milijuna ljudi, odnosno 12 posto svoje populacije iz 2000. godine. A taj je broj još alarmantniji za Ukrajinu, gdje se do 2025. godine predviđa smanjenje stanovništva od 24 posto. Glavni ekonomist Svjetske banke za Europu i Centralnu Aziju, Pradeep Mitra, kaže da populacija koja sve više stari i opada predstavlja prijetnju uspješnosti ekonomije u toj regiji: "Kako se broj radno-sposobnih ljudi smanjuje, sve je teže povećati životni standard i postići ekonomski rast kakvog priželjkuje svaka zemlja. To može vršiti veliki financijski pritisak na probleme poput mirovinskog i zdravstvenog osiguranja." Ukupna populacija ove regije od 28 zemalja bit će do 2025. godine najstarija na svijetu, stoji u navedenom izvješću Svjetske banke. Slovenija i Hrvatska imat će najveći postotak stanovništva preko 65 godina u Istočnoj Europi. Mnoge od bivših komunističkih zemalja već su se suočile s problemima financiranja mirovina i dugoročne skrbi za starije osobe. Ukoliko se ne počne s rješavanjem tih problema, nova demografska situacija negativno će utjecati na javnu potrošnju, dodaje ovaj stručnjak Svjetske banke: "Moramo povisiti mirovinsku dob i za muškarce i za žene. Osim toga, moramo pronaći i nove mogućnosti za zdravstvenu skrb starijih." Ljudi ove regije odlaze u mirovinu neuobičajeno rano, kaže Mitra, i dodaje da su pojačana radna produktivnost i inovativnost neophodni da bi se izbjegao nizak ekonomski rast u budućnosti. Mitra tvrdi da će demografske promjene u Istočnoj Europi utjecati i na zapadni dio tog kontinenta. Sa smanjenjem radne snage u Istočnoj Europi, Zapadna će se Europa morati osloniti na Bliski Istok i Sjevernu Afriku kako bi smanjila nedostatak vlastite radne snage.